1.Johdanto – nopeaa toimintaa edellyttävä haaste on samalla ainutlaatuinen tilaisuus

Tässä tiedonannossa esitetään Euroopan unionia (EU) ja sen kansalaisia palveleva Euroopan vihreän kehityksen ohjelma. Sen myötä komissio määrittelee uudelleen sitoutumisensa ilmasto- ja ympäristöhaasteiden ratkaisemiseen, joka on tämän sukupolven tärkein tehtävä. Vuosi vuodelta ilmakehä lämpenee ja ilmasto muuttuu. Maapallon kahdeksasta miljoonasta lajista miljoona on vaarassa kuolla sukupuuttoon. Metsät ja valtameret pilaantuvat ja tuhoutuvat.

Euroopan vihreän kehityksen ohjelma on vastaus näihin haasteisiin. Se on uusi kasvustrategia, jonka tavoitteena on tehdä EU:sta oikeudenmukainen ja vauras yhteiskunta, jonka talous on moderni, resurssitehokas ja kilpailukykyinen. Kasvihuonekaasujen nettopäästöistä pyritään eroon vuoteen 2050 mennessä, ja kasvuun pyritään lisäämättä resurssien käyttöä.

Tavoitteena on myös suojella, hoitaa ja lisätä EU:n luonnonpääomaa sekä suojella kansalaisten terveyttä ja hyvinvointia ympäristöön liittyviltä riskeiltä ja ympäristövaikutuksilta. Tämän siirtymän on oltava oikeudenmukainen ja osallistava. Ihmiset on asetettava etusijalle ja on kiinnitettävä huomiota niihin alueisiin, toimialoihin ja työntekijöihin, joilla on edessään suurimmat haasteet. Koska siirtymä tuo mukanaan huomattavia muutoksia, aktiivinen julkinen osallistuminen ja luottamus siirtymään on ensiarvoisen tärkeää, jotta valitut politiikat toimivat ja saavat hyväksynnän. Tarvitaan uusi ”diili”, jotta kaikki kansalaisryhmät saadaan mukaan ja kansalliset, alueelliset ja paikalliset viranomaiset, kansalaisjärjestöt ja elinkeinoelämä, tiiviiseen yhteistyöhön EU:n toimielinten ja neuvoa-antavien elinten kanssa.

EU:lla on kollektiivinen kyky muuttaa taloutensa ja yhteiskuntansa ja tehdä niistä kestävämpiä. Se pystyy hyödyntämään edelläkävijän asemaansa, joka sillä on ilmasto- ja ympäristötoimissa, kuluttajansuojassa ja työntekijöiden oikeuksissa. Päästöjen edelleen vähentäminen on haaste. Se edellyttää mittavia julkisia investointeja ja lisäponnisteluja yksityisen pääoman suuntaamiseksi ilmasto- ja ympäristötoimiin. Samalla on varottava lukkiutumista kestämättömiin käytäntöihin. EU:n on oltava eturintamassa koordinoitaessa kansainvälisiä ponnisteluja sellaisen yhtenäisen rahoitusjärjestelmän luomiseksi, joka tukee kestäviä ratkaisuja. Tällainen alkuinvestointi on samalla mahdollisuus saattaa Eurooppa vankasti uudelle kestävän ja osallistavan kasvun uralle. Euroopan vihreän kehityksen ohjelma vauhdittaa ja tukee tätä kaikilla aloilla tarvittavaa siirtymää.

Vihreän kehityksen ohjelman ympäristötavoitteita ei saavuteta pelkästään Euroopan toimilla. Ilmastonmuutosta ja biodiversiteetin köyhtymistä kiihdyttävät tekijät ovat maailmanlaajuisia, eivätkä ne tottele kansallisia rajoja. EU voi käyttää vaikutusvaltaansa, asiantuntemustaan ja taloudellisia resurssejaan houkutellessaan naapureitaan ja kumppaneitaan mukaan kestävän kehityksen tielle. EU johtaa jatkossakin kansainvälisiä ponnisteluja, ja se haluaa liittoutua samanmielisten kanssa. Se myös tunnustaa tarpeen huolehtia toimitusvarmuudestaan ja kilpailukyvystään siinä tapauksessa, että muut eivät halua ryhtyä toimiin.

Tässä tiedonannossa esitetään alustava etenemissuunnitelma keskeisille politiikoille ja toimenpiteille, joita Euroopan vihreän kehityksen ohjelman toteutus edellyttää. Suunnitelmaa päivitetään sitä mukaa kuin tarpeet muuttuvat ja politiikkatoimia muotoillaan. Kaikilla EU:n toimilla ja politiikoilla on edistettävä Euroopan vihreän kehityksen ohjelman tavoitteita. Haasteet ovat monimutkaisia ja toisiinsa linkittyviä. Toimien on oltava rohkeita ja kattavia, ja niillä on pyrittävä maksimoimaan hyödyt terveyden, elämänlaadun, kestokyvyn ja kilpailukyvyn näkökulmasta. Synergioiden hyödyntämiseksi kaikilla politiikan aloilla tarvitaan tehokasta koordinointia.

Vihreän kehityksen ohjelma on erottamaton osa tämän komission strategiaa, jolla se panee täytäntöön YK:n Agenda 2030 -toimintaohjelman ja kestävän kehityksen tavoitteet sekä muut puheenjohtaja von der Leyenin poliittisissa suuntaviivoissa ilmoitetut painopisteet. Osana vihreän kehityksen ohjelmaa komissio tarkistaa talouspolitiikan eurooppalaisen ohjausjakson makrotaloudellista koordinointia koskevan prosessin painotusta voidakseen sisällyttää siihen Yhdistyneiden kansakuntien kestävän kehityksen tavoitteet ja nostaakseen kestävän kehityksen ja kansalaisten hyvinvoinnin talouspolitiikan keskiöön ja kestävän kehityksen tavoitteet etusijalle EU:n päätöksenteossa ja toiminnassa.

Oheinen kuva havainnollistaa vihreän kehityksen ohjelman eri osia.

2.EU:n talouden muuttaminen kestävän tulevaisuuden takaamiseksi

2.1.Syvälle ulottuvan muutosvoimaisen politiikan suunnittelu

Euroopan vihreän kehityksen ohjelman toteutus edellyttää, että puhtaan energian saantiin liittyvät politiikat mietitään uusiksi kaikkien talouden alojen, elinkeinoelämän, tuotannon ja kulutuksen, laajamittaisen infrastruktuurin, liikenteen, elintarvikkeiden ja maatalouden, rakentamisen, verotuksen ja sosiaalietuuksien osalta. Näiden tavoitteiden saavuttamiseksi on tärkeää lisätä luonnon ekosysteemien suojelun ja ennallistamisen, resurssien kestävän käytön ja ihmisten terveyden parantamisen arvostusta. Näissä asioissa muutoksen tarve on suurin ja muutoksesta EU:n taloudelle, yhteiskunnalle ja luonnonympäristölle koituvat hyödyt suurimpia. EU:n olisi myös edistettävä välttämätöntä digitalisaatiota ja digitaalisia välineitä ja investoitava niihin, koska ne ovat muutosten keskeisiä mahdollistajia.

Nämä toiminta-alat linkittyvät vahvasti toisiinsa ja myös vahvistavat toisiaan. Taloudellisten, sosiaalisten ja ympäristöön liittyvien tavoitteiden välillä mahdollisesti tehtävien kompromissien suhteen on kuitenkin oltava tarkkana. Vihreän kehityksen ohjelmassa hyödynnetään johdonmukaisesti kaikkia politiikan välineitä: sääntelyä ja standardointia, investointeja ja innovointia, kansallisia uudistuksia, työmarkkinaosapuolten välistä vuoropuhelua ja kansainvälistä yhteistyötä. Euroopan sosiaalisten oikeuksien pilari ohjaa toimia sen varmistamiseksi, että ketään ei jätetä.

Euroopan vihreän kehityksen ohjelman tavoitteita ei ole mahdollista saavuttaa pelkästään uusilla toimenpiteillä. Uusien aloitteiden lisäksi komissio aikoo tehdä yhteistyötä jäsenvaltioiden kanssa tehostaakseen EU:n toimia, joilla varmistetaan, että vihreän kehityksen ohjelman kannalta olennaiset säädökset ja politiikat pannaan täytäntöön ja niiden noudattamista valvotaan.

2.1.1.EU:lle kunnianhimoisemmat ilmastotavoitteet vuosiksi 2030 ja 2050

Komissiolla on jo selkeä visio siitä, miten ilmastoneutraalius voidaan saavuttaa vuoteen 2050 mennessä. Tämän vision pohjalta pitäisi laatia pitkän aikavälin strategia, jonka EU esittää YK:n ilmastonmuutossopimuksen osapuolten konferenssille alkuvuodesta 2020. Komissio aikoo ehdottaa maaliskuuhun 2020 mennessä ensimmäistä eurooppalaista ”ilmastolakia”. Sen avulla halutaan vahvistaa selkeät edellytykset tulokselliselle ja oikeudenmukaiselle siirtymälle, lisätä ennustettavuutta sijoittajien näkökulmasta ja varmistaa, että siirtymä on peruuttamaton. Näin tavoite tehdä EU:sta ilmastoneutraali vuoteen 2050 mennessä saadaan kirjattua lainsäädäntöön. Ilmastolailla varmistetaan myös se, että kaikki EU:n politiikat tukevat ilmastoneutraaliustavoitetta ja että kaikki alat kantavat kortensa kekoon.

EU on jo aloittanut talouden modernisoimisen ja muuttamisen ilmastoneutraaliuden saavuttamiseksi. Kasvihuonekaasupäästöt saatiin vähenemään 23 prosenttia vuosina 1990–2018. Talous kasvoi samalla ajanjaksolla 61 prosenttia. Nykypolitiikalla kasvihuonekaasupäästöjä pystytään kuitenkin vähentämään vain 60 prosenttia vuoteen 2050 mennessä. Paljon työtä on siis jäljellä, ja se pitäisi aloittaa toteuttamalla kunnianhimoisempia ilmastotoimia tulevalla vuosikymmenellä.